ได้เวลาสอย CPN ก่อนงบออก4 กูรูฟันธงกำไร Q2 แจ่มแจ๋ว!
รีบเก็บ CPN ก่อนประกาศงบฯ Q2/59 สัปดาห์หน้า 4 โบรกฯ แนะ "ทยอยเก็บ" การันตีกำไร Q2 แจ่มแจ๋ว! ครึ่งปีหลังเฟื่องฟู ชูแผนขยายสาขาชัดเจน ให้ราคาเป้าหมาย 70 บาท
2 ส.ค. 2559

รีบเก็บ CPN ก่อนประกาศงบฯ Q2/59 สัปดาห์หน้า 4 โบรกฯ แนะ “ทยอยเก็บ” การันตีกำไร Q2 แจ่มแจ๋ว! ครึ่งปีหลังเฟื่องฟู ชูแผนขยายสาขาชัดเจน ให้ราคาเป้าหมาย 70 บาท
 
“ข่าวหุ้นธุรกิจออนไลน์” ได้ทำการสำรวจบทวิเคราะห์ของ บริษัท เซ็นทรัลพัฒนา จำกัด (มหาชน) หรือ CPN ที่มีการคาดการณ์ว่าบริษัทจะประกาศผลการดำเนินงานไตรมาส 2/59 ในวันที่ 8 ส.ค.นี้ ซึ่งมีแนวโน้มว่าจะเติบโตได้ดีจากช่วงเดียวกันเมื่อปีก่อน ขณะที่ช่วงครึ่งปีหลังธุรกิจยังเติบโตได้ดี พร้อมมีแผนการขยายธุรกิจต่อเนื่อง ด้านราคาหุ้นวานนี้ (1 ส.ค.) ปรับตัวลงแรงตามภาวะตลาดหุ้นไทยที่ปรับตัวลง 11.45 จุด จึงเป็นที่น่าจับตาว่าราคาหุ้น CPN นั้นจะสามารถปรับตัวขึ้นในระยะสัปดาห์จากข่าวดีดังกล่าว ด้าน 4 นักวิเคราะห์มองเป็นโอกาสทยอยเก็บหุ้น
 
น.ส.นภารัตน์ ศรีวรรณวิทย์ ประธานเจ้าหน้าที่บริหารการเงิน และผู้ช่วยผู้จัดการใหญ่ สายงานการเงินบัญชีและบริหารความเสี่ยง บริษัท เซ็นทรัลพัฒนา จำกัด (มหาชน) หรือ CPN เปิดเผยว่า บริษัทคาดว่าแนวโน้มผลประกอบการในไตรมาส 2/59 คาดว่าจะใกล้เคียงกับไตรมาสแรก แม้ว่าในช่วงเดือน เม.ย.ที่ผ่านมาจะมียอดขายเพิ่มขึ้นจากเป็นช่วงของวันหยุดยาวก็ตาม แต่ในเดือนมี.ค. และ พ.ค.เป็นช่วงของโลว์ซีซั่น
ทั้งนี้ บริษัทยังคงเป้าหมายรายได้ปีนี้จะเติบได้ราว 14-15% จากปีก่อนทำได้ 2.66 หมื่นล้านบาท โดยจะมีการรับรู้รายได้เข้ามาเต็มปีของศูนย์การค้าที่เซ็นทรัลพลาซ่าเวสท์เกต ,เซ็นทรัลพลาซ่าระยอง และเซ็นทรัลเฟสติวัลอีสต์วิว ซึ่งทั้งหมดเปิดให้บริการเมื่อปีก่อน ขณะที่เตรียมปรับขึ้นค่าเช่าพื้นที่ศูนย์การค้าอีก 2-3% และพื้นที่สำนักงานให้เช่า 3-5% ในปีนี้
 
ขณะที่นักวิเคราะห์ บล.เคจีไอ (ประเทศไทย) แนะนำ “ซื้อ” CPN โดยมองว่าราคาหุ้นจะ Outperform ให้ราคาเป้าหมาย 70 บาท/หุ้น จากแนวโน้มกำไรที่แข็งแกร่งในไตรมาส 2/59 และการเปิดห้างใหม่ที่เป็นไปตามคาด ทำให้เราคาดกำไรสุทธิของ CPN ในปี 59 จะเติบโตได้อย่างแข็งแกร่งถึง 17.5% จากปีก่อน
โดยคาดกำไรสุทธิของ CPN ในไตรมาส 2/59 อยู่ที่ระดับ 2.3 พันล้านบาท เพิ่มขึ้น 10.4% จากปีก่อน แต่ลดลง 7.3% จากไตรมาสก่อนจากปัจจัยด้านฤดูกาล โดยประเมินรายได้เพิ่มขึ้น 9.8% จากปีก่อน เป็น 6.4 พันล้านบาท จากทิศทางของตลาดที่ค่อยๆ ฟื้นตัวขึ้น ซึ่งจะช่วยดึงลูกค้าเข้าห้างสาขาต่างๆ ทั่วประเทศ และหนุนให้ same stores sale growth (SSSG) เพิ่มขึ้น 2.0-3.0% จากปีก่อน
ขณะเดียวกัน occupancy rate ที่สูงถึง 93.5% บวกกับอัตราค่าเช่าที่เพิ่มขึ้นประมาณ 2.7% จากปีก่อนเป็น 1,565/ตรม./เดือน ในครึ่งปีแรกของปี 59 และประสิทธิภาพในการควบคุมต้นทุนที่ดี จะช่วยหนุนให้อัตรากำไรขั้นต้น (GPM) เพิ่มขึ้น 120 bps เป็น 49.5%
ขณะที่แนวโน้มปี 59  ยังคงสดใสไม่เปลี่ยนแปลงจากสภาวะตลาดค้าปลีกที่ดีขึ้นในปัจจุบัน และการจัดกิจกรรมทางการตลาดเพื่อดึงลูกค้าเป้าหมายอย่างสม่ำเสมอ ส่งผลให้กำไรสุทธิในปี 59 โตถึง 17.5% จากปีก่อนเป็น 9.3 พันล้านบาทจาก 7.8 พันล้านบาทในปี 59
 
บล.กสิกรไทย ระบุในบทวิเคราะห์วันนี้ (1 ส.ค.) โดยคาดว่ากำไรสุทธิไตรมาส 2/59 ของ CPN ที่ 2.3 พันล้านบาท เติบโต 13.3% เทียบช่วงเดียวกันของปีก่อนแต่อ่อนตัว 4.9% เทียบไตรมาสก่อนหน้าการเติบโตเมื่อเทียบกับปีที่แล้วมาจากพื้นที่เช่าที่เพิ่มขึ้น 8.2% เทียบช่วงเดียวกันของปีก่อนและค่าเช่าที่เพิ่มขึ้น 1.7% เทียบช่วงเดียวกันของปีก่อนมาที่ 1,559 บาท/ตร.ม./เดือน ส่วนกำไรที่ลดลงจากไตรมาส 1/59 เกิดจากปัจจัยด้านฤดูกาล และการปรับลดค่าเช่าเล็กน้อย 0.8% เทียบไตรมาสก่อนหน้า
ด้านจำนวนผู้ใช้บริหารห้างฯ ยังคงสามารถเติบโตได้ต่อเนื่องในไตรมาส 2/59 ราว 3-6% หลักๆมาจากสาขาในต่างจังหวัดที่เติบโตได้ดี ส่วนด้านยอดขาย สินค้าประเภทแฟชั่นเติบโตได้ดีกว่ากลุ่มอาหาร เนื่องจากฐานที่ต่ำกว่าในปีที่แล้ว ขณะที่ยอดขายอาหารเติบโตต่อนเองมาตลอด
นอกจากนี้ CPN ได้เปิดตัว เซ็นทรัล พลาซ่า นครศรีธรรมราช เมื่อวันที่ 28 ก.ค. 59 มีพื้นที่เช่า 26,000 ตร.ม. และมีอัตราการเช่าที่ 80% ณ วันเปิดตัวสอดคล้องกับเป้าหมายของบริษัทฯ ส่วนการปรับปรุงเซ็นทรัล ปิ่นเกล้า และ เซ็นทรัล บางนา แล้วเสร็จเมื่อเดือน มิ.ย. และ ก.ค. ที่ผ่านมาตามลำดับ ส่วน เซ็นทรัล พัทยามีแผนจะปิดปรับปรุงเป็นเวลา 6 เดือน ในช่วงครึ่งหลังของปี 2559 ยังคงคำแนะนำ “ซื้อ” สำหรับ CPN ที่ราคาเป้าหมาย 65.50 บาท งบไตรมาส 2/59 น่าจะออกวันที่ 8 ส.ค. 59
 
ขณะเดียวกันนักวิเคราะห์ บล.เมย์แบงก์ กิมเอ็ง (ประเทศไทย) แนะนำ “ซื้อ” ราคาเป้าหมาย 65 บาท/หุ้น คาดกำไรไตรมาส 2/59 เติบโตในเกณฑ์ดีจากค่าเช่าเฉลี่ยเพิ่มขึ้น พื้นที่เช่ามากขึ้นจากการเปิดโครงการใหม่ในปีก่อน เซ็นทรัลปิ่นเกล้ากลับมาเปิดหมดทั้งโครงการหลังปรับปรุงเสร็จ ผลประกอบการยังมีแนวโน้มขยายตัวได้อย่างมีเสถียรภาพในครึ่งปีหลังปี 59 จากการปรับขึ้นค่าเช่า อัตราเข้าเช่าอยู่ในระดับสูงต่อเนื่อง และ การเปิดโครงการใหม่ 1 แห่ง ที่นครศรีธรรมราช โดยเชื่อว่า CPN มีการเติบโตมั่นคงในระยะยาวจากทั้งโครงการเดิมและการเปิดโครงการใหม่
ทั้งนี้คาดกำไรไตรมาส 2/59 เพิ่มขึ้น 10% จากปีก่อนคาดกำไรสุทธิ 2,201 ล้านบาท ลดลง 8% จากไตรมาสก่อน ตามผลของฤดูกาล แต่เพิ่มขึ้น 10% จากปีก่อน โดยคาดว่ารายได้ค่าเช่าเพิ่มขึ้น 14% จากปีก่อนเป็น 6,127 ล้านบาท เนื่องจากมีพื้นที่เช่าเพิ่มขึ้นประมาณ 113,000 ตารางเมตร หรือ 9% จากปีก่อน จากการเปิดโครงการใหม่ คือ Central Westgate และ EastVille ในเดือน ส.ค. และ พ.ย. ปี 2558
ขณะที่ผลประกอบการจะยังอยู่ในเกณฑ์ดีต่อเนื่องในครึ่งปีหลังปี 59 โดยคาดว่า CPN ยังคงสามารถปรับขึ้นค่าเช่าได้ตามสัญญา อัตราเข้าเช่ายังอยู่ในระดับสูง อีกทั้งมีการเปิดโครงการใหม่ที่นครศรีธรรมราชในเดือน ก.ค. รวมทั้งในไตรมาส 4/59 โครงการพัทยาเซ็นเตอร์ จะกลับมาเปิดหลังการปรับปรุงครั้งใหญ่ โดยมีพื้นที่เช่าเพิ่มขึ้นราว 5,000 ตารางเมตร และอาจปรับขึ้นค่าเช่าประมาณ 10%
 
ด้านนักวิเคราะห์ บล.ฟิลลิป (ประเทศไทย) ระบุในบทวิเคราะห์ (1 ส.ค.) แนะนำ “ทยอยซื้อ” CPN ให้ราคาเป้าหมาย 61.25 บาท/หุ้น โดยคาดว่าผลการดำเนินงานไตรมาส 2/59 ยังเติบโตดี 11% จากปีก่อน ที่ 2,231.93 ล้านบาท โดยคาดรายได้จากการเช่าและการบริการยังเติบโตดี 15.5% จากปีก่อนมาที่ 6,196 ล้านบาท เติบโตจากจำนวนสาขาที่ทยอยเปิดตัวอย่างต่อเนื่องตั้งแต่ปี 58 และคาดจะมีอัตรากำไรขั้นต้นเฉลี่ยดีขึ้นเล็กน้อยจาก 48.3% ในไตรมาส 2/58 เป็น 49.77% ในไตรมาส 2/59
อัพเดทห้างสรรพสินค้า CentralPlaza Pinklao มีอัตราการเช่ากลับมาที่ 97% หลังเสร็จสิ้นการทำ Major Renovation และ CentralFestival EastVille ที่เพิ่งเปิดตัวไปเมื่อปลายปี 58 ผู้เช่าเริ่มทยอยเข้ามาดำเนินงาน ส่งผลให้อัตรากรเช่าเพิ่มเป็น 92% ในขณะที่ Central Pattaya Center มีการทำ Major Renovation ส่งผลให้อัตราการเช่าลดลงเหลือ 19% และคาดจะเสร็จสิ้นพร้อมกลับมาดำเนินงานได้เต็มที่ในปลายปี 59
ทั้งนี้คงประมาณการปี 59 ผลการดำเนินงานจะเติบโตราว 12% จากปีก่อนมาที่ 8,826.78 ล้านบาท จาก 1) ผลการดำเนินงานของห้างสรรพสินค้าที่เปิดให้บริการในปี 58 ดีขึ้นหลังอัตราการเช่าทยอยเพิ่มสูงขึ้น และ 2) เปิดตัวห้างสรรพสินค้า CentralPlaza Nakhon Si Thammarat ในไตรมาส 3/59 อีก 1 สาขา ดันรายได้เติบโตเพิ่มขึ้น คาดมีอัตรากำไรขั้นต้นเฉลี่ยราว 49.53% 
ทางฝ่ายยังคงมอง CPN เป็นหุ้นที่มีแนวโน้มการเติบโตของผลการดำเนินงานแข็งแกร่ง และมีแผนการขยายสาขาที่ชัดเจน ห้างสรรพสินค้าภายใต้แบรนด์ CPN มีฐานลูกค้าที่มีกำลังซื้อสูงอย่างกลุ่มคนชั้นกลางเป็นตัวผลักดันผลการดำเนินงานที่มั่นคง เสริมด้วยธุรกิจอสังหาริมทรัพย์ที่อยู่อาศัยที่ได้รับผลตอบรับดีในช่วงแรกของการทำธุรกิจ และมีแนวโน้มว่าจะมีการต่อยอดธุรกิจดังกล่าวในอนาคต คงราคาพื้นฐานปี 59 ที่ 61.25 บาท และแนะนำ “ทยอยซื้อ” 
 
อนึ่งราคาหุ้น CPN ปิดตลาดวานนี้ (1 ส.ค.) ที่ 55 บาท ปรับตัวลง 2.50 บาท หรือ 4.35% ด้วยมูลค่าซื้อขายที่ 1.38 พันล้านบาท 